සෞදි අරාබියාවේදී මරණ දණ්ඩනයට නියම වී සිටින ශ්‍රී ලාංකික ගෘහ සේවිකා රිසානා නෆීක් නිදහස් කර ගැනීම සම්බන්ධයෙන් තවදුරටත් සාකච්ඡා කිරීම සඳහා විශේෂ දූත කණ්ඩායමක් මේ සතියේදී සෞදි අරාබියාව බලා පිටත්ව යන බව ශ්‍රී ලංකා විදේශ කටයුතු අමාත්‍යාංශය පවසයි.බස්නාහිර පළාත් ආණ්ඩුකාර අලෙවි මවුලානා මහතාගේ නායකත්වයෙන් යුතු එම නියෝජිත කණ්ඩායමට විදේශ කටයුතු අමාත්‍යාංශ හා විදේශ සේවා නියුක්ති කාර්යාංශ නිලධාරී කණ්ඩායමක් මෙන්ම රිසානා නෆීක්ගේ මවුපියන්ද අයත්වන බව එම අමාත්‍යාංශය සඳහන් කරයි.රිසානා නෆීක් නැමති ශ්‍රී ලාංකික ගෘහ සේවිකාව සෞදි අරාබියාවේ සේවය කළ නිවෙසේ කුඩා බිලිඳකු ඇය අතින් මරණයට පත් වීමෙන් පසුව පසුගිය 2007 වසරේදී එරට අධිකරණයක් මඟින් ඇයට මරණ දඬුවම නියම කරන ලද අතර එතැන් පටන් මේ දක්වා ඇය දමාම් බන්ධනාගාරයේ සිරගතව සිටී.මෙම ශ්‍රී ලාංකික තරුණිය නිදහස් කර ගැනීම සඳහා ජනාධිපති මහින්ද රාජපක්ෂ මහතා එරට රජුගෙන් ඉල්ලීමක් කර තිබෙන අතර එම ඉල්ලීම සැළකිල්ලට ගනිමින් ඇයගේ දඩුවම ක්‍රියාත්මක කිරීම තාවකාලිකව අත්හිටුවා තිබේ.කෙසේ වුවද සෞදි අරාබියාව බලා මේ සතියේ පිටත්ව යාමට නියමිත ශ්‍රී ලංකා නියෝජිත කණ්ඩායම මියගිය බිලිඳාගේ මවුපියන්, මියගිය බිලිඳා අයත් ගෝත්‍රික නායකයන් සහ වගකිව යුතු පාර්ශවයන් සමඟ සාකච්ඡා කිරීමට බලාපොරොත්තු වන බවද විදේශ කටයුතු අමාත්‍යාංශය ප්‍රකාශ කරයි..